Ford Ranger er einn mest seldi pallbíll í Evrópu með 43.300 bíla selda á þessu ári . Nýr Ranger hefur þegar unnið hin eftirsóttu verðlaun International Pick-up Award 2020 ( IPUA ) sem afhent voru á dögunum . Ford Ranger er stór og sterkbyggður pallbíll og það finnst þegar klifrað er upp í ökumannssætið . Manni líður raunar eins og kúreka í Texas á þessum mikla bíl . Það vantar bara kúrekahattinn á mig undir stýri þegar ekið er um höfuðborgina og nágrenni . Og kannski hestakerruna aftan á . Ranger er einstaklega sterkur með burðargetu upp á 1 tonn og dráttargetu með krók allt að 3.500 kg . Hann er sterkbyggður og í innra rými er notast við gæðaefni sem eru traust og endingargóð og þola þannig mikið álag . En hann er líka þægilegur í daglegri umgengni með geymsluhólf fyrir mat , glasa - eða flöskuhaldara , bakka fyrir litla hluti og pláss fyrir farsímann þinn auk þess sem það eru tvö stór geymslusvæði undir aftursætunum . Hanskahólfið getur geymt 15 tommu fartölvu , stutta regnhlíf og fleira . Í fyrsta skipti er Ford Ranger fáanlegur með innbyggðu FordPass Connect . Með því kerfi er hægt að opna og læsa bílnum , gangsetja hann og tengjast WiFI hotspot sem gerir allt skemmtilegra og þægilegra . Ford Ranger er fjórhjóladrifinn og fæst í fjórum útfærslum . Reynsluakstursbíllinn er í Double Cab Wildtrak útfærslu sem er sú vinsælasta og mest selda samkvæmt upplýsingum frá Brimborg sem er umboðsaðili Ford á Íslandi . Wildtrak er sérlega vel búinn og hentar bæði í leik og starfi . Bíllinn er með leðuráklæði með tau á slitflötum , 8 tommu snertiskjá , íslenskt leiðsögukerfi , kælihólf í miðjustokk og fleira . Bíllinn er með gott pláss frammí fyrir ökumann og farþega og afturí er pláss fyrir þrjá farþega . Það fer því vel um alla í innanrýminu . Ökumaður hefur góða yfirsýn úr þessum stóra bíl enda er setið hátt í bílnum . Farþegar njóta þess líka . Bakkmyndavél er staðalbúnaður sem kemur sér vel . Það veitir svo sem ekki af þegar um svo stóran bíl er að ræða . Lengd bílsins er 5.359 mm , breiddin er 2.163 og hæð bílsins er 1.848 mm . Hæð undir lægsta punkt er 237 mm . Eigin þyngd bílsins er 2.309 kg . Ranger í Wildtrak útfærslunni er með 213 hestafla dísilvél sem togar 500 Nm og nýrri mjög góðri 10 gíra sjálfskiptingu . Aksturseiginleikar pallbílsins eru fínir og koma raunar á óvart að mörgu leyti . Manni líður eins og verið sé að keyra fínan jeppa en ekki pallbíl . Fjöðrunin er góð og það finnst sérstaklega þegar ekið er á malarvegi . Þetta er stór og mikill bíll og tekur sitt pláss og það er nú kannski helst að það er ekki eins auðvelt að leggja í stæði og á venjulegum fólksbíl . Það þarf alla vega að hafa meira fyrir því . Beygjuradíusinn er ekkert sérstakur og er það helsta sem ég finn að bílnum . Annars er krafturinn ágætur í vélinni en ekkert meira en það og hann er 10,5 sekúndur úr kyrrstöðu í hundraðið . Nýja sjálfskiptingin gerir mikið fyrir aksturseiginleikana . Bíllinn liggur vel á veginum og stýringin er góð . Eyðslan er frá 8,2 lítrum á hundraðið miðað við blandaðan akstur samkvæmt upplýsingum frá framleiðanda . CO2 losunin er 235 g / km . Öryggisbúnaðurinn er einnig mjög mikill í bílnum . Þar má nefna árekstrarvara sem nemur einnig gangandi og hjólandi vegfarendur , veglínuskynjari , umferðarskiltalesari , hraðastillir með takmarkara o.m.fl . Nánar er fjallað um málið í sérblaðinu Atvinnubílar , fylgiriti Viðskiptablaðsins . Áskrifendur geta nálgast blaðið undir Tölublöð , aðrir geta skráð sig í áskrift hér .